*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1987

που χορηγεί στις Κάτω Χώρες μια πρώτη μερίδα πιστώσεων που καταλογίζονται στο οικονομικό έτος 1988 για την χορήγηση τροφίμων που προέρχονται από τα αποθέματα της παρεμβάσεως στους οργανισμούς που ορίζονται για τη διανομή τους στους απόρους της Κοινότητας

(88/69/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3730/87 της 10ης Δεκεμβρίου 1987 που καθορίζει τους γενικούς κανόνες που εφαρμόζονται στη χορήγηση των τροφίμων που προέρχονται από τα αποθέματα παρεμβάσεως στους απόρους της Κοινότητας (1),

τον κανονισμό (ΕΟΚ) αριθ. 3744/87 της 14ης Δεκεμβρίου 1987 περί λεπτομερειών εφαρμογής της χορηγήσεως των τροφίμων που προέρχονται από τα αποθέματα παρεμβάσεως στους απόρους της Κοινότητας (2), και ιδίως το άρθρο 10,

Εκτιμώντας:

ότι για να ευωδοθεί σχέδιο χορηγήσεως των τροφίμων αυτών σ' αυτήν την κατηγορία του πληθυσμού (σχέδιο που θα χρηματοδοτηθεί από τις πιστώσεις που είναι διαθέσιμες για το οικονομικό έτος 1988) είναι αναγκαίο να κατανεμηθούν οι πιστώσεις μεταξύ των κρατών μελών·

ότι τα προσωρινά στατιστικά στοιχεία, όσον αφορά τις ανάγκες σχετικές με την εν λόγω δράση και τα οποία επιτρέπουν να προβούμε στην κατανομή μεταξύ των κρατών μελών, είναι τώρα διαθέσιμα και ότι τα οριστικά στοιχεία θα είναι διαθέσιμα πιθανώς τους πρώτους μήνες του 1988·

ότι οι Κάτω Χώρες ζήτησαν, στις 18 Δεκεμβρίου 1987, από την Επιτροπή να τους επιτρέψει να αρχίσουν τη δράση αυτή στο έδαφός τους και ότι υπέδειξαν τις ποσότητες των προϊόντων που επιθυμούν να διανείμουν· ότι είναι επιθυμητό να αρχίσει από τώρα το σχέδιο στις χώρες της Κοινότητας όπου η πραγματοποίησή του μπορεί να αρχίσει νωρίτερα από αλλού· ότι αυτές οι διαφορετικές ημερομηνίες ενάρξεως δεν πρέπει να καταλήξουν σε διακριτική μεταχείριση μεταξύ των διαφόρων κρατών της Κοινότητας · ότι η απουσία διακριτικής μεταχειρίσεως μπορεί να εξασφαλισθεί με χορήγηση μιας πρώτης μερίδας πιστώσεων· ότι ελήφθη ήδη απόφαση 87/596/ΕΟΚ(3) και απόφαση 88/68/ΕΟΚ (4) από την Επιτροπή που χορηγεί μια πρώτη μερίδα πιστώσεων στη Γαλλία και στη Δανία·

ότι η Επιτροπή, για την εκπόνηση της παρούσας απόφασης, έχει πάρει, σύμφωνα με τις διατάξεις του άρθρου 1 παράγραφος 4 του κανονισμού (ΕΟΚ) αριθ. 3744/87, τη γνώμη των κυριοτέρων οργανώσεων που γνωρίζουν καλά τα προβλήματα των απόρων της Κοινότητας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Μια πρώτη μερίδα των πιστώσεων που αναφέρονται στο άρθρο 10 του κανονισμού (ΕΟΚ) αριθ. 3744/87 της Επιτροπής χορηγείται ως εξής:

- Κάτω Χώρες: 1,5 εκατομμύρια ECU.

2. Λαμβάνοντας υπόψη το ανώτατο όριο που αναφέρεται στην παράγραφο 1, οι ποσότητες των ακόλουθων προϊόντων μπορούν να αποσυρθούν από την παρέμβαση για να διανεμηθούν στις Κάτω Χώρες:

- έως 150 τόνοι βουτύρου,

- έως 300 τόνοι βοείου κρέατος.

3. Οι αποσύρσεις που μνημονεύονται στην παράγραφο 2 μπορούν να πραγματοποιηθούν από τις 28 Δεκεμβρίου 1987.

Άρθρο 2

Όταν γίνουν γνωστές οι ανάγκες θα θεσπιστούν άλλες αποφάσεις όσον αφορά την χορήγηση των πιστώσεων σ' όλα τα κράτη μέλη, συμπεριλαμβανομένης της χορηγήσεως συμπληρωματικών πιστώσεων στις Κάτω Χώρες.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 22 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 352 της 15. 12. 1987, σ. 1.

(2) ΕΕ αριθ. L 352 της 15. 12. 1987, σ. 33.

(3) ΕΕ αριθ. L 361 της 22. 12. 1987, σ. 27.

(4) Βλέπε σ. 40 της παρούσας Επίσημης Εφημερίδας.